**Tapanuli orangutan** (*Pongo tapanuliensis*) on loomaliik inimlaste sugukonnas orangutani perekonnas. Liik on levinud Indoneesia saarestikus asuval Sumatra saarel Lõuna-Tapanuli piirkonnas. Ta on üks kolmest kirjeldatud orangutaniliigist, teised kaks on sumatra orangutan (*Pongo abelii)*, kes elutseb Sumatra saare põhjapoolses osas ning borneo orangutan (*Pongo pygmaeus*). Eraldiseisva liigina kirjeldati tapanuli orangutani alles 2017. aastal. Ta on pärast bonobo (*Pan paniscus*) kirjeldamist 1929. aastal ainus inimahvlane, keda on tänapäeval kirjeldatud.

Avastamine ja nime andmine
--------------------------

Lõuna-Tapanulis Batang Toru piirkonnas nähti väikest isoleeritud orangutanide populatsiooni juba 1997. aastal, kuid sel ajal ei kirjeldatud populatsiooni eraldiseisva liigina. Tapanuli orangutani kirjeldati esimest korda 2017. aastal pärast üksikasjalikku fülogeneetilist uuringut. Uuringu käigus võeti geneetilisi proove 37 loomalt ning morfoloogiline analüüs teostati 33 isaslooma proove kasutades. Kõige olulisemat rolli liigi kirjeldamisel mängis kohalike elanike poolt 2013. aastal tapetud, hiljem holotüübina kasutusele võetud looma skelett. Sellel on omapärane näokuju, erinevused koljus ning hammastes. Skeletti säilitatakse Bogori Zooloogiamuuseumis. Geneetiline uuring näitas, et Batang Toru populatsiooni peaks käsitlema eraldiseisva liigina, kuna kaks populatsioonist võetud geneetilise materjali proovi näitasid 
peakomponentanalüüsil selget erinevust kahe ülejäänud orangutaniliigi geneetika vahel.

Fülogenees
----------

Geneetilised andmed näitavad, et tapanuli orangutan eraldus sumatra orangutanist 3,4 miljonit aastat tagasi, 
kui nad jäid suuremasse geograafilisse eraldusse pärast Toba vulkaani purset 75 000 aastat tagasi. Juhuslik segunemine kahe liigi vahel lõppes 10 000 kuni 20 000 aastat tagasi. Tapanuli orangutan eraldus borneo orangutanist vaid 670 000 aastat tagasi. Orangutanid said vabalt Sumatralt Borneole liikuda siis, kui saared olid omavahel kvaternaari jäätumise ajal maakitsusega ühendatud. Praeguse tapanuli orangutani levila arvatakse olevat sarnane sellega, milline oli esmaste Aasiast Indoneesiasse saabunud orangutanide levila.

Kirjeldus
---------

Tapanuli orangutan sarnaneb välimuselt kahe teise liigi organutaniga, kuid neil on kohevam karvastik, väiksem pea ning lamedam nägu. Isaste tapanuli orangutanide häälitsused on teiste liikide omast kõrgemad. Nende toit sisaldab putukavastseid ja okaspuude seemneid, mida teised liigid teadaolevalt toiduks ei kasuta.

Levik
-----

Tapanuli orangutanid elavad troopilistes ja subtroopilistes niisketes laialehistes metsades Sumatra saare lõunaosas. Liigi levila piirdub merepinnast 300–1300 m kõrgusel asuva, vaid 1000 km² maa-alaga. Tapanuli orangutan jagab saart sumatra orangutani liigiga, kelle lähimad populatsioonid on kõigest 100 km kaugusel.

Kaitse
------

Ainult 800 vabas looduses elava isendiga on tapanuli orangutan kõige väiksema populatsiooniga inimahv. Seetõttu kuulub liik kriitilises seisundis liikide hulka, kuigi ametlikku hindamist IUCN pole veel läbi viinud. Looduses elavad nad umbes 1000 km² suurusel alal. Liiki ohustavad metsaraie, küttimine, liigne inimmõju metsloomadega kaubitsemise ja ka alale ehitatava hüdroelekrijaama tõttu. Ilmselt mõjutab väikesearvulist populatsiooni ka inbriidingu depressioon ja killustatud levila.

Viited
------

1. 1 2 3 4 5 6 7 8 9  Nater, A.; Mattle-Greminger, M. P.; Nurcahyo, A.; Nowak, M. G.; et al. (2. november 2017). "Morphometric, Behavioral, and Genomic Evidence for a New Orangutan Species". *Current Biology*. DOI:10.1016/j.cub.2017.09.047. `{{cite journal}}`: et al.-i üleliigne kasutus kohas: `|last5=` (juhend)
2. ↑  Cochrane, Joe (2. november 2017). "New Orangutan Species Could Be the Most Endangered Great Ape". *The New York Times*. Vaadatud 3.11.2017.
3. 1 2  Reese, April. "Newly discovered orangutan species is also the most endangered". *Nature* (inglise). DOI:10.1038/nature.2017.22934.
4. 1 2  Gill, Victoria (2. november 2017). "New great ape species identified". *BBC News* (Briti inglise). Vaadatud 3.11.2017.
5. 1 2 3  Anderson, Natali. "New Great Ape Species Found on Sumatra: Tapanuli Orangutan (*Pongo tapanuliensis*)". *Breaking Science News | Sci-News.com* (Ameerika inglise). Vaadatud 3.11.2017.
6. ↑  Knapton, Sarah (2. november 2017). "New great ape discovered... and immediately listed as world's most endangered". *The Telegraph* (Briti inglise). ISSN 0307-1235. Vaadatud 3.11.2017.
7. 1 2  Wright?, Stephen (2. november 2017). "Frizzy-haired, smaller-headed orangutan may be new great ape". *Washington Post* (Ameerika inglise). ISSN 0190-8286. Originaali arhiivikoopia seisuga 7.11.2017. Vaadatud 3.11.2017.
8. 1 2  Bittel, Jason. "Scientists Discover a New—and Endangered—Orangutan Species". *NRDC* (inglise). Vaadatud 3.11.2017.
9. 1 2 3  Stokstad, Erik (2. november 2017). "New great ape species found, sparking fears for its survival". *Science* (inglise). DOI:10.1126/science.aar3900.
10. 1 2  Davis, Nicola (2. november 2017). "New species of orangutan discovered in Sumatra – and is already endangered". *The Guardian* (Briti inglise). ISSN 0261-3077. Vaadatud 3.11.2017.